‘Geregtigheid sal geskied’ in Gupta-hofsaak | Maroela Media
‘Geregtigheid sal geskied’ in Gupta-hofsaak
Die hooggeregshof in Pretoria het Woensdag uitspraak voorbehou in die aansoek van Pravin Gordhan, minister van finansies, teen die Gupta-familie se Oakbay Investments.
Nadat die hof twee dae lank uitgebreide argumente aangehoor het, het regterpresident Dunstan Mlambo, namens ŉ volbank regters, gesê die hof se besluit sal binnekort bekendgemaak word.
“Ons gaan ons uitspraak voorbehou. Ons verstaan die partye is gretig om te hoor wat ons besluit is en ons sal probeer om dit in rekening te hou. Hopelik sal ons nie lank neem om tot ŉ besluit te kom nie,” het Mlambo aan die hof gesê. “Ek bedank die partye vir hul nuttige voorleggings. Ons hoop om geregtigheid te laat geskied.”
Adv. Cedric Puckrin, vir Oakbay Investments, het Woensdag aangevoer daar is geen rede waarom die bevel wat Gordhan versoek uitgereik moet word nie. “Die appèlhof het bevind selfs ŉ hof is nie by magte of verplig om in te gryp in ŉ private verhouding tussen ŉ bankier en sy kliënt nie. Dit is werklik merkwaardig dat die minister hierdie hof vra vir bevestiging van ŉ besluit wat hy geneem het, dat hy nie by magte is om in te gryp nie. Dit is die kern van ons argument,” het Puckrin gesê.
Hy het gesê dit sal ŉ onuithoudbare situasie word indien alle regeringsbeamptes na die hof toe hardloop om bevestiging vir hul besluite te kry. Puckrin het aangevoer dat adv. Alfred Cockrell, wat Nedbank verteenwoordig, verkeerdelik aan die hof gesê het daar was ŉ “hewige dispuut” in die tyd toe Gordhan sy hofaansoek gebring het.
“Nog lank voor dít is die wetlike posisie [dat Gordhan nie kan ingryp nie] aanvaar. Tweedens, daar was geen aanmaningsbrief nie. Daar was absoluut geen aanduiding dat die minister skielik hierdie aansoek gaan bring wat Oakbay kans sou gee om sy situasie te oorweeg nie,” het hy gesê.
Adv. Vincent Maleka, vir Standard Bank, het aan die hof gesê dat Oakbay Investments daarop aangedring het dat Gordhan ingryp in die maatskappy se dispuut met die banke. Hy het die dispuut as ŉ “private verhouding” tussen die banke en hul kliënt beskryf. Hy het gesê Suid-Afrika het kompetisie-fluitjieblasers wat die eerste plek is om by aan te klop wanneer finansiële instansies onwettig optree.
Oakbay Investments het Woensdag ŉ verklaring uitgereik waarin hy sê hy sal hom nie aan die hofgeding onttrek nie. “Ons versoek dat hierdie onnodige aansoek, wat ŉ mors van belastingbetalers se geld en die hof se tyd is, van die hand gewys moet word. As enigiemand moet onttrek, is dit die minister,” lui die verklaring.
Kaapstad-tiener met vuurwapen betrap
Nie hoef in te gryp nie, nie by magte is om dit te doen nie of nie verplig wees om op te tree nie is verskillende begrippe. Die eerste en laaste mag dieselfde beteken maar ‘nie by magte om in te gryp nie’ verskil totaal en al daarvan.
Dit is nie heeltemal duidelik waarom Gordhan dit so wil hê nie. Miskien om te voorkom dat Oakbay sy magte misbruik.
In enige “normale” situasie sou Oakbay se argument onomwonde aanvaar kon word, maar almal weet waarom Gordhan hierdie bevel aangevra het, veral gesien in die lig van die aasvoels wat volgens gerugte om sy kop draai.
As die minister ook dan die regering inmeng gaan geen persoon of besigheid privaatheid kan geniet nie
Maar hulle wil inmeng en sommer jou plaas vat
Hoekom het Oakbay nie ander gewone wee gevolg toe sy rekeninge gesluit is nie, maar ministers genader (En wie anders het eintlik die druk toegepas?) om die banke te dwing om die gevaarligte te omseil? Vanoggend beweer ann7 dat Gordhan en Jonas eintlik die staatskapers is wat na die buiteland sou gereis het om saam te saamspan met groot finansiele instansies en ‘n omverwerping van Zuma se wettige regering beplan wat Gordhan se afdanking gevolglik dringend noodsaak.